Specijalna grupa za reformu javne uprave je tijelo uspostavljeno u skladu sa odredbama Sporazuma o stabilizaciji i pridruživanju (SSP) kao forum za struktuirani dijalog o politici u oblasti reforme javne uprave između Evropske komisije i Bosne i Hercegovine.

Specijalna grupa za reformu javne uprave formirana je odlukom Odbora za stabilizaciju i pridruživanje 2015. godine. Sporazumom o stabilizaciji i pridruživanju, naime, osnovano je Vijeće za stabilizaciju i pridruživanje, sastavljeno od predstavnika Evropske komisije i Vijeća ministara Bosne i Hercegovine, kojem u izvršavanju njegovih zadaća pomaže Odbor za stabilizaciju i pridruživanje, te pododbori i druga tijela koja se osnivaju u skladu sa SSP za različite oblasti djelovanja. Odlukom Odbora iz 2015. osnovano je sedam pododbora i Specijalna grupa za reformu javne uprave.

Dijalog koji se odvija između predstavnika Evropske komisije i bosanskohercegovačkih institucija u okviru Specijalne grupe za reformu javne uprave u proteklom periodu bio je fokusiran je na nekoliko ključnih područja: strateški okvir za reformu javne uprave, izrada i koordinacija politika, državna služba i upravljanje ljudskim potencijalima, odgovornost i pružanje usluga, te upravljanje javnim finansijama. To su ujedno područja SIGMA Principa javne uprave. Ovi Principi, razvijeni na zahtjev Evropske komisije, definiraju šta u praksi podrazumijeva dobro upravljanje i daju smjernice državama koje minimalne zahtjeve trebaju ispuniti da bi napredovali u procesu EU integracija.

Reforma javne uprave, pored vladavine prava i ekonomskog upravljanja reforma je jedan od tri stuba procesa proširenja. Uspostavljanje funkcionalnije javne uprave jedan je od glavnih izazova procesa evropskih integracija. Javna uprava koja dobro funkcionira predstavlja preduslov za transparentno i djelotvorno demokratsko upravljanje, ona određuje sposobnost vlade da pruža javne usluge i potiče konkurentnost i rast u državi. Važnost javne uprave prepoznaju i kriteriji za proširenje Evropske unije (madridski i kopenhagenški) koji naglašavaju potrebu da država izgradi nacionalnu javnu upravu koja ima kapacitet da slijedi principe dobre uprave i da djelotvorno transponira i provodi pravo Evropske unije (*acquis communautaire).*

Osnivanjem Specijalne grupe za reformu javne uprave u Bosni i Hercegovini skrenuta je politička pažnja na reformu javne uprave kao jedan od temelja procesa pridruživanja i osigurano je kontinuirano praćenje ispunjenja obaveza i rezultata koja Bosna i Hercegovina ostvaruje u ovom procesu. U nastavku se nalaze preporuke date nakon do sada održanih sastanaka Specijalne grupe za reformu javne uprave.

Inače, grupe za reformu javne uprave u okviru strukture za provedbu SSP formirane su i u drugim zemljama koje žele postati članice Evropske unije.